Ka nako nngwe Mario o ne a tla kwa ntlong ya rona bosigo a tshwenyegile thata. Moruti mongwe wa kereke ya boefangele o ne a mo neile dibuka dingwe tse di neng di latofatsa Basupi ba ga Jehofa fela thata. Ke ne ka bolelela Mario gore molatofadiwa o tshwanetse go letliwa gore a ipuelele. Ka jalo, mo letsatsing le le latelang Mario o ne a ntaletsa mmogo le moruti yoo kwa lelapeng la gagwe gore ke tle go araba ditatofatso tseo. Mo pokanong eo ke ne ka kopa gore re sekaseke kgang ya Tharonngwe. Fa moruti a bala Johane 1:1, Mario e ne ya nna ene a tlhalosang se tota temana eo e se kayang. Mme o ne a tswelela a dira jalo ka temana nngwe le nngwe ya Baebele e e neng e umakiwa. Jaaka go ka lebelelwa, moruti o ne a tsamaya a paletswe ke go tlhalosa Tharonngwe. Seno se ne sa tlhatswa Mario le mosadi wa gagwe pelo gore se re se buang se boammaaruri, mme ba ne ba simolola go buelela dithuto tsa Baebele sentle thata. Ruri go ne go itumedisa tota go bona diphuthego tse di mo toropong ya Cuenca di oketsega di nna 33 mme mo tshimong e kgolo e e neng e le kabelo ya rona ya ntlha di oketsega go nna 63—koketsego e e itumedisang ruri!